Source: http://egekura.blogzona.hu/tag/fapados/
Timestamp: 2017-11-20 13:20:15+00:00

Document:
fapados Archives - Egek Ura Blog
Címke: fapados
Váradi József szerint is jön a nagy repülőjegy-árzuhanás!
Váradi Józsefnek nem volt álmatlan éjszakája amiatt, mert Michael O’Leary komoly, hét százalékos árcsökkentést jelentett be tegnapelőtt, amikor a konkurens Ryanair számait ismertették. Váradi szerint azonban nem arról van szó, hogy bármely cég is csökkentené az árait, hanem a jól gazdálkodó és versenyképes cégek körében csökkennek az árak. Végső soron azonban az utasoknak alacsonyabb tarifákkal kell számolniuk, ez jól megfigyelhető lesz az év hátralévő részében és ez jó az utasoknak. Költségnövelő tényezőként egyedül a dollár erősödése merült fel az elmúlt évben, de nem ellensúlyozza a csökkenő üzemanyagárakat, sem pedig a cégek költségcsökkentő intézkedéseinek hatásait.
A Wizz Air huszonegy százalékkal növelte utasszámát a 2016 márciusában lezárt üzleti évben: cirka húszmillió utast szállítottak 1,43 milliárd euró lett a bevétel és 224 millió eurós nettó profitot ért el – jelentette be a Wizz Air vezérigazgatója nem sokkal azután, hogy a vállalat a londoni tőzsdén közzétette részletes éves jelentését. A beszámoló szerint komoly növekedésen van túl a magyar alapítású diszkont légitársaság, amely 43 százalékra növelte részesedését a diszkont légitársaságok regionális piacán.
Áttörést ért el a cég a lezárt üzleti évben a tekintetben is, hogy a téli negyedévben most először termeltek profitot a légitársaság története során, és immár jócskán negyven százalék fölé növelték a nem jegybevételek, mint a csomag, extra szolgáltatások, fedélzeti értékesítés.
Az üzemanyagtól mentes költségszint a megelőző évivel azonos szinten maradt, összességében pedig az egy utasra vetített öt százalékos költségcsökkenéssel szemben egy utasra vetítve két százalékos bevételcsökkenés áll szemben, ami a jövő időben is árelőnyt jelent majd az utasoknak – mondta Váradi József. A cég összesen 646 millió euró készpénzállományon ül.
Ami a magyar piacot illeti, Budapestről 2,7 millió utast szállítottak, ami már összemérhető a Malév legjobb évével, amikor 3,2 millió utast szállított a 2012-ben csődbe ment nemzeti légitársaság. A debreceni piacot nem dicsérte ilyen egyértelműen, mondván, az a várakozások szerint teljesít, mindenesetre, Debrecennel kapcsolatban a Wizz Air nem tervez korrekciót. A jövőben újabb nem európai célállomásokat jelent majd be a légitársaság – mondta Váradi József.
Tizenhét százalékos kapacitásnövekedéssel számol a Wizz Air, az egységnyi üzemanyag-költség a várakozásaik szerint 15 százalékkal csökken, és öt százalékkal csökken a teljes egységnyi költségszintjük. Az új kapacitásaik hatvanöt százaléka a meglévő útvonalakon keletkezik, a negyedük a meglévő repterek között indul majd és csak tíz százaléka érint új repülőteret. A tavaly forgalomba állított, új Airbus A321-es gépek egy utasra tíz százalékos költségcsökkenést jelentenek, amely további árcsökkentésre használható fel. A négy budapesti gép után most Romániában áll fel az A321-es flotta, majd Lengyelország következik és a 15 hosszabb repülő a kapacitásaik mintegy egyötödét adja majd.
Szerző FrequentFlyerKözzétéve 2016-05-25 2016-05-25 Kategória airlineCímke cost, fapados, low, wizzair
Ryanair: ma minden januári repülőút 25 százalékkal olcsóbb!
A Ryanair egy új akció keretében ma minden jegyet 25 százalékkal olcsóbban ad. Csak ma. Éjfélig. Csak a januári járatokra, cég útvonalhálózatának 180 reptere között több, mint 1600 útvonalon, 30 európai és észak-afrikai országban. Foglaljatok!
Szerző FrequentFlyerKözzétéve 2014-11-04 2016-03-24 Kategória EgyébCímke fapados, ryanair
Légtérzár esetén is jár a szállás és az étkezés – a fapadosok utasainak is
Rendkívül fontos döntést hozott az Európai Bíróság: kimondta, hogy szállást és étkezést, valamint kommunikációs lehetőséget akkor is biztosítani kell a légijáratok külföldön rekedt utasainak, ha a járattörlést olyan rendkívüli körülmények okozták, mint a vulkáni hamufelhő miatti légtérzár. Erre az ellátásra a fapadosok is kötelezettek, s utólag is be lehet vasalni rajtuk a költségeket – igaz, csak az ésszerűség mértékéig, erről pedig a nemzeti bíróságok dönthetnek. Vagyis, a jövőben az utas nem köteles a képen látható körülmények között tölteni az éjszakákat, akkor sem, ha áll a légi forgalom. Mondjuk más kérdés, hogy naponta 18000 törölt járat utasait fizikailag hogy lehetséges elhelyezni…
Az ítélet alapján rendkívül sok peres eljárás indulhat a diszkont cégek ellen, amelyek a hóviharok, vagy más kaotikus viszonyok közepette a legtöbb esetben minimális ellátást biztosítanak a reptéren ragadt utasaiknak. Arról a legritkább esetben hallani, hogy a diszkontok szállodát vagy étkezést biztosítanak ilyenkor – pedig a mostani döntés megerősíti, hogy ez kötelességük. Most tehát mindazok leverhetik a költségeiket a társaságokon, akik ilyen esetekben nem vállalták a tábori körülményeket a reptereken és szállodába vonultak – a sikeres perek feltétele persze, hogy meglegyen a megfelelő dokumentáció, valamint az is, hogy ésszerű költségekről nyújtson be számlát az utas. Az ugyanis aligha elvárható, hogy a például a Ryanair ötcsillagos szálloda árát térítse meg. Az is fontos ugyanakkor, hogy a jövőben hasonló esetekben a légitársaságnak gondoskodnia kell ilyen ellátásról – ez elemi érdeke, lévén, sokkal kevesebbe kerül, ha ő helyezi el az utast, mintha utólag téríti meg a költségeit. Persze, ha a cégek abban bíznak, hogy 10-ből kilenc ember nem fog jelentkezni a költségeiért, az már ízlés és jóérzés kérdése.
Mint ismert, az izlandi Eyjafjallajökull vulkán kitörése miatt 2010. április 15. és 22. között több tagállam légterét lezárták a légi járműveket fenyegető veszély miatt.D. McDonagh a 2010. április 17-i Faro–Dublin járat egyik utasa volt, amelyet töröltek. A járatok csak április 22 én indultak újra, és D. McDonagh csak a 24.i gépre fért fel. Addig a Ryanair egyáltalán nem biztosított neki ellátást, ezért a költségei megtérítését kérte, az öt napra 1130 euró értékben, amely összeget étkezésre, frissítőkre, szállodára és közlekedésre költött. Mivel a Ryanair nem fizetett, az utas pert indított az ír bíróságnál.
Az uniós jog szerint a légi fuvarozó köteles ellátást, valamint kártalanítást nyújtani az utasoknak a légi járatuk törlése esetén. Az ellátásról a szabályok úgy rendelkeznek, hogy azt a fuvarozónak akkor is biztosítania kell, ha a járat törlését rendkívüli körülmények okozták, azaz olyan körülmények amelyeket minden ésszerű intézkedés ellenére sem lehetett volna elkerülni. A kártalanítási kötelezettsége alól ilyen esetben mentesülhet a légi fuvarozó, ha bizonyítani tudja, hogy légi járat törlését ilyen körülmények okozták – de a bizonyítási teher akkor is rajta van.
A jogvitában eljáró dublini bíróság azt kérdezte az EU bíróságától egy előzetes döntéshozatali eljárás keretében, hogy a vulkánkitörés miatti légtérlezárás a „rendkívüli körülmények” fogalma alá tartozik e, amely esetben a légi fuvarozó köteles ellátni az utasokat, netán épp ellenkezőleg, olyan a „rendkívüli körülményeket” meghaladó szituációt jelentenek, amelyek mentesítik a fuvarozót az utasok ellátására vonatkozó kötelezettsége alól.
A Bíróság ítélete egyértelmű: az uniós jog nem ismeri el a „rendkívüli eseményeken” kívül a „különösen rendkívüli” események különálló kategóriáját, amelyek következtében a légi fuvarozó teljesen mentesülne az ellátás kötelezettsége alól. Tehát az olyan esetek, mint az európai légtér egy részének lezárása az Eyjafjallajökull vulkán kitörése miatt, nem mentesítik a légitársaságokat. A Bíróság pontosítja, hogy a rendelet egyáltalán nem tartalmaz időbeli vagy pénzbeli korlátozást az azon utasok ellátására vonatkozó kötelezettség esetében.
Így tehát a cégeknek a teljes időszak alatt el kell látniuk az utast, amíg haza nem tudják őt juttatni. A Bíróság hangsúlyozza, hogy az utasok ellátása különösen fontos az olyan „rendkívüli körülmények” bekövetkezésekor, amelyek hosszú ideig tartanak, és éppen a légi járat törlése miatti várakozási idő rendkívüli hosszúsága esetén van szükség annak biztosítására, hogy azon utas, akinek a légi járatát törölték, a teljes várakozási idő alatt hozzáférhessen az alapvető szolgáltatásokhoz.
A légitársaságok sok esetben azzal védekeztek, hogy az a kötelezettség óriási pluszköltségeket okoz nekik, ám a bíróság kimondja: a fogyasztók védelmével kapcsolatos célkitűzés jelentősége igazolhatja az egyes gazdasági szereplők által elszenvedett – akár jelentős mértékű – hátrányos gazdasági következményeket. Egyébiránt, a légi fuvarozóknak mint körültekintő gazdasági szereplőknek előre kell látniuk az ellátási kötelezettségük teljesítéséhez kapcsolódó költségeket, s így nyilván arra el is kell különíteniük pénzösszegeket.
A Bíróság hangsúlyozza, hogy amennyiben a légi fuvarozó nem tartotta tiszteletben a légi utas ellátására vonatkozó kötelezettségét, az utóbbi számára csak azokat az összegeket lehet kártalanítás címén megtéríteni, amelyek az egyes ügyek sajátos körülményeire tekintettel szükségesnek, megfelelőnek és ésszerűnek bizonyulnak annak érdekében, hogy pótolják az említett utas légi fuvarozó általi ellátásának elmaradását, aminek értékelése a nemzeti bíróság feladata.
Ha tetszett a post, like-olj itt.
Szerző FrequentFlyerKözzétéve 2013-01-31 2016-03-24 Kategória EgyébCímke diszkont, Eyjafjallajökull, fapados, ryanair, wizz
Ryanair app: foglaláshoz fizess! A zsenialitás csúcsa vagy a pofátlanság teteje?
Hitvitát generálok hamarost egy rövid gondolatsorral, amit az generált, hogy soha olyan nagy hévvel nem nyitottam ki az AppStore-t a telefonomon, mint akkor, amikor a minap arra lettem figyelmes a Ryanair honlapján, hogy végre csináltak mobilos appot. Tudniillik, olyan perverznek, mint én, zsigeri örömöt okoz, ha a mobilon keresgetheti az árakat, már csak azért is, mert ha pl. utazás közben evvel tudom elütni az időt, akkor a hasznos, gép előtt időmet, vagy a szabadidőmet nem csökkentem a repjegy-monitoringra szán idővel. Egyúttal nagyon csalódott is voltam a Ryanair app kapcsán.
Nem azért, mert az app buta volna. Vagy kezelhetetlen. Vagy drága árakat adna. Hanem ezért:
Zsugorinak, vagy épp garasosnak semmiképp sem nevezném magam, esetleg az öntudattal tudnám indokolni, miért vágott mellbe a látvány, hogy 3 eurót kóstál a Ryanair app. Az az alkalmazás, amelyen keresztül generálom a bevételt a légitársaságnak, avval konkrétan, hogy jegyet veszek, vagy épp egy barátomnak megnézem gyorsan, mennyiért is tudna repülni.
Szerintetek ez az ír sármőr (MOL = Michale O’Leary, ha valaki nem jött volna rá) üzleti zsenialitásának a csúcsa, vagy pedig a pofátlanság teteje? Első reakcióm idején hajlottam az utóbbira, de ha belegondolok, hogy a FR kódú légitársaság nyolcvanmillió évi utasából hányan tölthetik le potenciálisan az appot, s hányan fizetnek érte valójában, át kell gondolnom a kérdést. Legyenek csak háromszázezren, akinek nem számít az a 2,99! Az már csaknem egymillió euró!
Más kérdés, hogy azért két-három ingyenes app is létezik, amellyel legalább árakat csekkolni lehet. De a Ryanair app előnye pont az lehet, hogy ha mobilról akarsz foglalni, nem kell a mobil böngészőt használni, s azon küzdeni a Ryanair végtelenül idegesítő foglalási rendszerével! Szerintetek zsiványok vagy szemétládák? Tényleg, milyen app-ot használtok repjegy foglalásra, ha fapaddal akartok utazni?
Szerző FrequentFlyerKözzétéve 2012-09-18 2016-03-24 Kategória EgyébCímke cost, fapados, low, ryanair
Foglalni akartam a WizzAir-nél, nem sikerült….
Tegnap tettem egy kis túrát a WizzAir foglalási rendszerében, s nézegetvén az árakat úgy döntöttem, hogy veszek egy jegyet Olaszországba, valamint írok egy postot nektek is, hogy tudjátok: nagyon jó árakon lehet repjegyet venni a magyar fapadosnál. Sajnos azonban, az árak helyett hosszas próbálkozásaim során csak ez a képernyő fogadott. Több, mint egy órán keresztül próbálkoztam, de nem jártam sikerrel! Azért ez ciki! – állapítottam meg, feltételezvén, hogy két eset lehetséges.
Az egyik, s a valószínűtlenebb, hogy a jó árak miatt olyan sokan nyüstölik a rendszert, hogy annak kapacitása elérte a végét. Ugyebár, a Wizz fel lehet készülve a felhasználók rohamára, meg aztán, még soha nem találkoztam náluk ezzel a hibajelenséggel. Voltak már ennél nagyobb promóik is, de soha nem volt hangos a net amiatt, hogy nem bírná a rendszer! Tegyük hozzá: nagyon kínos is volna, ha ez lenne a helyzet.
Persze, az árak indokolnák a nagy rohamot: mivel konkrét screenshotokat nem sikerült készítenem, álljon itt néhány példa. Jegyárak oda-vissza, taxokkal és kártyadíj és csomagfeladás NÉLKÜL:
Budapest – Forli (Bologna), január második fele: 5750 HUF / fő
Budapest – Pisa január második hete 9890 HUF / fő
Budapest – Bari december kb. 12000 HUF / Fő
A valószínűbb verzió, hogy volt egy kevésbé átmeneti probléma a cég IT-rendszerében, vagy a foglalási szerveren, amin nyilván nagy erőkkel dolgoztak, de időbe telt elhárítani. A következő, remélhetőleg nem a közeljövőben előforduló ilyen esetre azt javaslom a munkatársuknak, hogy a főoldalon helyezzenek el egy üzenetet, ami a rendszer hibájára utal. Ennek több előnye is lehet:
1.: Az utas nem idegesíti fel magát már a foglalás előtt, így van esély rá, hogy később le is foglalja a jegyet.
2.: A légitársaság nem rombolja a saját jó hírét, elvégre az utasban joggal felmerülhet, hogy ha egy weblapot sem tudnak üzemeltetni, akkor mi van a repülőgépekkel?!
3.: A helyreállítás is könnyebb, ha a felhasználók nem tobzódnak a rossz rendszeren.
4.: Megspórolnak egy csomó időt az ügyfélnek.
Szerző FrequentFlyerKözzétéve 2010-11-19 2016-03-24 Kategória EgyébCímke bari, bologna, fapados, forli, nápoly, olaszország, pisa, wizz, wizzair
easyJet: rugalmas jegyekkel tüzel az üzleti utasokra!
Bizony, a low-cost légitársaságoknak, vagy ahogy mi nevezzük őket, a fapadoknak is kellenek a vastagabb pénztárcájú utasok, s erre fényes bizonyíték, hogy az easyJet is bevezette az üzleti utazóknak szóló díjtételét. Amiről, per pillanat még nem tudjuk mennyibe kerül pontosan, csak azt, hogy az átlagos business díjtételeknél 75 százalékkal olcsóbb.
A szolgáltatás egyik legfontosabb eleme, hogy nem nézik a kézipoggyász tömegét: ha befér a fizikai keretbe és az utas el tudja vinni egyedül, akkor mehet a gépre. A jegyhez jár néhány ingyenes módosítás is: sem módosítási díjat, sem pedig árkülönbözetet nem kell fizetni az utasnak, ha a változtatást egy 4 hetes időablakon belül oldja meg: egy héttel az eredeti foglalás előtt és max három héttel azután.
Fontos viszont, hogy a feltételek szerint még ez megoldás a no-show -ra, vagyis például arra az esetre, ha az ember késik. A változtatást ugyanis az indulás előtt két órával meg kell csinálni, igaz, ez mehet például okostelefonról is. A jegyhez automatikusan jár a speedy boarding, ráadásul plusz egy csomag ingyenesen feladható.
Carolyn McCall vezérigazgató szerint már eddig is sok üzletember járt az Easyvjettel, aminek oka, hogy szerinte az easyJet rendelkezik Európa legnagyobb hálózatával, a gépek központi repülőterekre repülnek, valamint hogy lacsony árakat kínálnak. Nos, nem is mondhat mást, s bizonyára az üzletemberek esetében utóbbi, azaz a jegyár-faktor a legfontosabb, ám nyilván a légitársaság is ráeszmélt, hogy mindehhez kell biztosítani némi rugalmasságot.
Ami a központi repülőtereket illeti, azért vegyes a kép: Milánó Malpensa (MXP), Párizs CDG, Madrid vagy épp London LGW annak számít, de a legnagyobb bázis, Luton már például nem.
Az új, rugalmas jegyeket első körben az üzleti foglalási rendszereken, mint pl. a Global Distribution Systems-en keresztül értékesíti a légitársaság. Később a szolgáltatás bárki számára elérhető lesz az easyJet honlapján.
Szerző FrequentFlyerKözzétéve 2010-11-16 2016-03-24 Kategória EgyébCímke business, easyjet, fapados, repülőjegy
Óriási akcióval ünnepli 15. születésnapját az Easy!
Két repülővel indultak, ma már 182 gyakorlatilag zsír új gépet üzemeltetnek, további 45-re van opciójuk, s épphogy nem tartoznak Európa három legnagyobb társasága közé. Az Easyjet, amely sokaknak elérhetővé tette a repülés élményét, ma 15 éves. Ennek örömére 40 százalékot elengednek minden jegyárból, ma éjfélig!
Az első két járat Londonból (LTN) Glasgow-ba és Edinburgh-barepült 1995-ben, míg az első nemzetközi útvonal a LTN-AMS volt. A céget pedig a ciprusi görög üzletember, Stelios Haji-Ioannou alapította, két öregecske Boeing 737-200-ast bérelt akkoriban. 1997-ig hivatalosan a GB Airways és az AirFoyle üzemeltette a sárga festésű gépeket, s az Easy maga csak egy marketing-szerv volt, mert időbe telt, mire megszerezték a megfelelő engedélyeket.
Feltűnik valami a fotón? Igen, az easy már akkor sem kívánta repülőjegy-irodákra költeni a bevételét, de mivel az internet sem volt annyira mindennapos dolog akkoriban, mint ma, ezért telefonos foglalási központokat üzemeltettek. A gépre pedig a telefonszám van festve, amit mára felváltott az egyébként sem túl nehezen megjegyezhető Easyjet.com felirat!
A fapad koncepció egyik innovátora persze messze nem fapad, ülései kényelmesek, repülői újak, s csak tavaly kétmillió baconos szendvicset, valamint hat és fél millió kávét fogyasztottak az utasok – szép extra bevételt termelve a társaságnak.
Magyarországra 2004-ben robbantak be a BUD LTN járattal, köszönhetően az EU státuszunknak, s a szabad járatindításnak. Azóta öt célállomást üzemeltetnek: London két reptere (LTN, LGW) mellett járnak Berlin Schönefeld-re (SXF) Genfbe (GVA) Dortmundba(DTM) és Párizs Orly-ra (ORY) is, de volt már Newcastle-i járatuk is.
A Boeing 737-eseket mára Airbus A319 és A320 repülőkre cserélték, az amerikai típus 700-as változatából már csak nyolc van a flottájukban, melyeket 2011-ben nyugdíjaznak majd. Folyamatosan vásárolják az új gépeket és 5-7 év után eladják a régieket, mert a karbantartási költségeiket úgy tartják alacsonyan, hogy mindig fiatal flottával repülnek!
Jelenleg 21 bázisuk van, a 182 madárkával 500 útvonalon, 29 ország 120 repülőterére szállítják az utasokat.
Szerző FrequentFlyerKözzétéve 2010-11-10 2016-03-24 Kategória EgyébCímke easyjet, fapados, london, olcsó, repülőjegy
Szuperjumbóval repülő fapadosok?
A japán Skymark Airlines hétfőn négy A380-as óriásgép rendelését (valamint két opciót) jelentette be. A megállapodást, valamint a gépek végleges konfigurációját már csak a jövő év elején véglegesítik, ám a hír több szempontból is izgalmas.
A Skymark ugyanis ma egy belföldi fapados, így az első low-cost cég, amelyik óriásgépet rendelt. Bázisuk Tokió Haneda (HND) repülőterén van, s 15 nagyon fiatal Boeing 737-800 repülőt üzemeltet, melyek átlagéletkora 2,2 év. Persze a Skymark nem a belső járatokat kívánja szuperjumbóval üzemeltetni, hanem a tervezett nemzetközi járatokat.
Kérdés, hogy e járatok milyen modellben járnak majd? Mert ha a low-cost koncepció érvényesül, s ennek megfelelően a gépeken nem lesz business és first kabin (esetleg pár comfort ülés) akkor nem kizárt, hogy 600, vagy 700 személyest is meghaladhatja a konfiguráció, márpedig ilyen gép még nem épült. Elvileg, az A380-as közel nyolcszáz fősre székezhető.
Szerző FrequentFlyerKözzétéve 2010-11-09 2016-03-24 Kategória EgyébCímke airbus, fapados, japán, légitársaság

References: bíróság 
 Bíróság 
 Bíróság 
 Bíróság 
 bíróság 
 Bíróság 
 bíróság